**Esztergom – Almásfüzitő vasútvonal kínálatbővítése**

A 4 sz. vasútvonalon a 2010/11-es éves menetrend bevezetésétől indult újra a személyforgalom, hétköznap napi 8 vonatpár, hétvégén napi 6 vonatpár – ütemes jellegű – menetrend szerint. Valamennyi vonat közvetlenül csatlakozott Esztergom-Kertvárosban a 2-es Budapest-Esztergom viszonylatú személyvonatokhoz. 2012. április 15-től bevezetett járatritkítást követően napi 2 pár személyvonat közlekedett a vonalon. A MÁV-Start 2018-tól kezdődően minden évben megrendeli a kétórás ütemű menetrendhez szükséges pályakapacitás-foglalást (menetvonalakat), a menetrend azonban egyik évben sem került bevezetésre. 2021-ben a korábbi évekhez hasonlóan a vasúti menetrend előkészítésekor ismételten felmerült a 4 sz. vasútvonalon a kínálatbővítés lehetősége, ennek következtében befoglalásra kerültek a kétórás ütemet alkotó személyvonatok menetvonalai.

A menetrendi fejlesztés indokai a következők:

* A vonalon folyó jelentős teherforgalom miatt a vasúti infrastruktúrát, állomásokat és személyzetet mindenképpen fenn kell tartani
* A 2012-es járatritkításig jelentős utasforgalom vette igénybe a járatokat
* A vasútállomások és megállóhelyek központi területen helyezkednek el, néhány településen 2-3 vasúti megálló is található, ezek könnyen megközelíthetők és több esetben közvetlenül a buszmegállók szomszédságában találhatók
* Alacsony pályasebesség ellenére Süttő – Esztergom között; Süttő – Budapest között; Neszmély – Győr között gyorsabb eljutás lehetséges az autóbusznál (Budapest esetében az Árpád-hídi buszvégállomással ekvivalens Újpest vasúti megállóhelyet figyelembe véve)
* A komáromi autóbuszok nem csatlakoznak a Győr felé közlekedő vonatokhoz
* A felújított 2-es vonalhoz csatlakozó 4-es vonali települések által generált utasforgalom jelenti a kulcsát és alapját a 4-es vonal menetrendi fejlesztésének
* A 2011-es évinél jobb menetrendi kondíciók állnak rendelkezésre. Esztergom-Kertvárosban 3 perces átszállást követően a korábbi 84 perc helyett 59 perc alatt elérhető Budapest-Nyugati és 45 perc alatt Újpest, így a 3-as metró. A 2-es vonali menetidő-rövidülések nagy hatással lehetnek a 4-es vonal településeiről a főváros felé történő utazásra is, a térség gyakorlatilag közelebb került a fővároshoz. Almásfüzitőn 8 perces átszállást követően 12 perc alatt elérhető Komárom és 39 perc alatt Győr. 2011-ben Győr felé a komáromi 50 perces átszállási idő ellenére is használták a viszonylaton a vonatokat. A busz-vonat ráhordás Dorogon a 2-es vonalra nem működik ilyen hatékonysággal, közvetlen csatlakozás munkanapokon nem áll rendelkezésre (9-14 perces várakozások Dorogon) a 4-es vonal térségéből a Budapest felé közlekedő vonatokra, így az eljutási idő is hosszabb, mint egy vonat-vonat közvetlen csatlakozás esetén.
* Jelenlegi adottságok alapján egyszerre tudnánk közvetlenül csatlakozni Esztergom-Kertvárosban Budapest felé és Almásfüzitőn Győr felé egész nap és mindkét irányban, erre a párhuzamos autóbusz nem alkalmas.
* Budapest elővárosi vasútvonalait tekintve Esztergom-Süttő térséget kivéve a fővárostól 63-80 km-es távolságba közlekednek elővárosi járatok közvetlenül, vagy 1 átszállásos kapcsolattal. A szóban forgó térségben csak 53 km-es távolságig (Esztergomig) közlekednek a járatok.
* Budapesttől 54-72 km-es távolságban fekvő települések (Tokod, Tát, Nyergesújfalu, Lábatlan, Süttő) összlakossága több mint 24.000 főt tesz ki. Ennek ellenére a térségből összesen 30 közösségi közlekedési járattal, 28 busz+vonat és 2 vonat+vonat kapcsolattal lehet elérni a fővárost. Több, hasonló lakosszámú és Budapesttől 50-70 km-re fekvő térségből többszörös a közösségi közlekedési kínálat. Példaként, a 11 ezer fős lakosszámú diósjenői térségből is napi 12 buszjárat és 17 személyvonat óránként indul átszállással vagy közvetlenül a főváros irányába.
* A kétórás ütemű menetrendi struktúra bevezetéséhez mindösszesen 2 db szerelvényre van szükség.
* A MÁV-Volán csoport fenntarthatósági stratégiai célkitűzései alapján a szóban forgó vasútvonal villamosítása 2050-ig nem tervezett, így nem lehet opcionális az, hogy a feltételezett villamosításig várjunk a személyszállítás fejlesztésével.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Vonalszám** | **Térség** | **Térség lakosszáma** | **Legtávolabbi állomás távolsága Budapesttől vasúton (km)** | **Távolság Budapesttől autóbusszal** | **Napi közúti (busz) járatszám a térségből Budapest felé** | **Napi vasúti járatszám a térségből Budapest felé** | **Közösségi közlekedési járatszámok összesen** | **Menetidő Budapestről vonattal a legtávolabbi településig (perc)** | **Menetidő Budapestről busszal a legtávolabbi településig (perc)** | **Átlagos sebesség-nagyság vasúton (km/h)** | **Átlagos sebesség-nagyság autóbusszal (km/h)** |
| 30a | Gárdony - Székesfehérvár | **114481** | 67 | **68,4** | 48 járat | 54 járat | **102** | **59** | **75** | **68,1** | **54,7** |
| 100a | Pilis - Cegléd | **66502** | 73 | **85,2** | 34 járat | 38 járat | **72** | **70** | **125** | **62,6** | **40,9** |
| 42 | Pusztaszabolcs - Dunaújváros | **57472** | 80 | **76,2** | 47 járat | 15 járat | **62** | **86** | **75** | **55,8** | **61** |
| 142 | Dabas - Lajosmizse | **42804** | 73 | **66,3** | 29 járat | 22 járat | **51** | **120** | **94** | **36,5** | **42,3** |
| 80a | Aszód - Hatvan | **40423** | 67 | **56,4** | 37 járat | 42 járat | **79** | **67** | **60** | **60** | **56,4** |
| 120a | Nagykáta - Újszász | **37647** | 84 | **108,1** | 16 járat | 48 járat | **64** | **88** | **145** | **57,3** | **44,7** |
| 150a | Kiskunlacháza - Kunszentmiklós-Tass | **26431** | 60 | **68,6** | 24 járat | 27 járat | **51** | **80** | **90** | **45** | **45,7** |
| 12 | Bánhida - Oroszlány | **25628** | 79 | **81,5** | 31 járat | 17 járat | **48** | **80** | **125** | **59,3** | **39,1** |
| 4 | Tokod - Süttő | **24318** | 72 | **60,3** | 28 járat | 2 járat | **30** | **98** | **93** | **44,1** | **38,9** |
| 40 | Szabadegyháza - Sárbogárd | **18637** | 84 | **106,5** | 34 járat | 19 járat | **65** | **88** | **126** | **57,3** | **50,7** |
| 78 | Iklad - Nógrádkövesd | **11809** | 84 | **58,1** | 8 járat | 12 járat | **20** | **86** | **117** | **58,6** | **29,8** |
| 75 | Verőce - Diósjenő | **11029** | 63 | **57,7** | 12 járat | 17 járat | **29** | **77** | **70** | **49,1** | **49,5** |

